פרשת ויקרא התשע"ז

הרב ארי דוד קאהן adk1010@gmail.com

1. **ויקרא פרק א, א-טו**

(א) וַיִּקְרָ֖א אֶל־מֹשֶׁ֑ה וַיְדַבֵּ֤ר ה֙' אֵלָ֔יו מֵאֹ֥הֶל מוֹעֵ֖ד לֵאמֹֽר: (ב) דַּבֵּ֞ר אֶל־בְּנֵ֤י יִשְׂרָאֵל֙ וְאָמַרְתָּ֣ אֲלֵהֶ֔ם אָדָ֗ם כִּֽי־יַקְרִ֥יב מִכֶּ֛ם **קָרְבָּ֖ן לַֽה֑'** מִן־הַבְּהֵמָ֗ה מִן־הַבָּקָר֙ וּמִן־הַצֹּ֔אן תַּקְרִ֖יבוּ אֶת־קָרְבַּנְכֶֽם: (ג) **אִם־עֹלָ֤ה** קָרְבָּנוֹ֙ מִן־הַבָּקָ֔ר **זָכָ֥ר** **תָּמִ֖ים** יַקְרִיבֶ֑נּוּ אֶל־פֶּ֜תַח אֹ֤הֶל מוֹעֵד֙ יַקְרִ֣יב אֹת֔וֹ לִרְצֹנ֖וֹ לִפְנֵ֥י הֽ': (ד) וְסָמַ֣ךְ יָד֔וֹ עַ֖ל רֹ֣אשׁ **הָעֹלָ֑ה** וְנִרְצָ֥ה ל֖וֹ **לְכַפֵּ֥ר** עָלָֽיו: … (י) וְאִם־מִן־הַצֹּ֨אן קָרְבָּנ֧וֹ מִן־הַכְּשָׂבִ֛ים א֥וֹ מִן־הָעִזִּ֖ים **לְעֹלָ֑ה** זָכָ֥ר תָּמִ֖ים יַקְרִיבֶֽנּוּ: … (יד) וְאִ֧ם **מִן־הָע֛וֹף** **עֹלָ֥ה** קָרְבָּנ֖וֹ לַֽה֑' וְהִקְרִ֣יב מִן־הַתֹּרִ֗ים א֛וֹ מִן־בְּנֵ֥י הַיּוֹנָ֖ה אֶת־קָרְבָּנֽוֹ:

1. **רש"י ויקרא פרשת ויקרא פרק א פסוק ד**

ונרצה לו - על מה הוא מרצה לו, אם תאמר על כריתות ומיתות בית דין או מיתה בידי שמים או מלקות, הרי עונשן אמור, הא אינו מרצה אלא על עשה ועל לאו שנתק לעשה:

1. **חזקוני ויקרא פרשת ויקרא פרק א פסוק ד**

לכפר עליו לשון כופר להיות הקרבן כופר העונש אשר עליו.

1. **ר' יוסף בכור שור ויקרא פרשת ויקרא פרק א פסוק ד**

(ד) לכפר עליו. לפי הפשט, כשאדם אוכל בשוגג חלב מביא חטאת, ואם ספק בידו, מביא אשם תלוי, ופעמים שהוא סבור שהוא אוכל היתר ודאי והוא אוכל חלב, **והעולה מכפרת לו על שאינו יודע כלל**. ורבותינו אמרו שהיא מכפרת על עשה ועל לא תעשה הניתק לעשה.

1. רמב"ן ויקרא פרק א פסוק ט

והנה בכתוב הזה טעם הקרבנות שהם אשה ריח ניחוח לה'. **ואמר הרב במורה הנבוכים** …והנה הם דברי הבאי, ירפאו שבר גדול וקושיא רבה על נקלה, יעשו שולחן ה' מגואל שאיננו רק להוציא מלבן של רשעים וטפשי עולם, והכתוב אמר כי הם לחם אשה לריח ניחוח: …ויותר ראוי לשמוע הטעם שאומרים בהם, כי בעבור שמעשי בני אדם נגמרים במחשבה ובדבור ובמעשה, צוה השם כי כאשר יחטא יביא קרבן, יסמוך ידיו עליו כנגד המעשה, ויתודה בפיו כנגד הדבור, וישרוף באש הקרב והכליות שהם כלי המחשבה והתאוה, והכרעים כנגד ידיו ורגליו של אדם העושים כל מלאכתו, ויזרוק הדם על המזבח כנגד דמו בנפשו, כדי שיחשוב אדם בעשותו כל אלה כי חטא לאלהיו בגופו ובנפשו, וראוי לו שישפך דמו וישרף גופו לולא חסד הבורא שלקח ממנו תמורה וכפר הקרבן הזה שיהא דמו תחת דמו, נפש תחת נפש, וראשי אברי הקרבן כנגד ראשי אבריו, והמנות להחיות בהן מורי התורה שיתפללו עליו. וקרבן התמיד, בעבור שלא ינצלו הרבים מחטוא תמיד. ואלה דברים מתקבלים מושכים את הלב כדברי אגדה: ועל דרך האמת יש בקרבנות סוד נעלם,…

1. **רמב"ן ויקרא פרק א פסוק ד**

ונרצה לו לכפר עליו - על מה הוא מרצה לו, אם תאמר על כריתות ומיתות ב"ד או מיתה בידי שמים או מלקות, הרי ענשן אמור, הא אינו מרצה אלא על עשה ועל לאו שנתק לעשה. לשון רש"י. וברייתא היא בתורת כהנים (פרק ד ח). ואני תמה, וכי היכן עונשן אמור, כי הקרבנות בשוגגין הן מרצין, ונוכל לומר שיכפרו על חייבי מיתה בידי שמים שוגגין, ועל חייבי מלקות שוגגין, ועל חייבי מיתות ב"ד שוגגין באותן שאין חייבין עליהם חטאת, כגון מכה אביו ואמו ומקלל, כשם שהחטאת מכפרת בחייבי כריתות שוגגין: ואולי בעבור שפירש הכתוב בחייבי מיתות ב"ד ובחייבי כריתות עונשן במזיד ובשוגג, ופירש בחייבי מיתה בידי שמים עונשן במזיד למיתה, ובחייבי לאוין למלקות, ולא פירש בהם שום עונש בשוגג, נראה להם לחכמים שכל העונש שבהם פרשו הכתוב, כי למה יפרש עונשן של אלו במזיד ובשוגג, ויפרש עונש האחרים במזיד, ולא יפרש אותו בשוגג ויאמר שיהא מחוייב להביא בהן עולה. ולכך ראו שאין בחייבי מיתה בידי שמים ובחייבי מלקות אלא עונשן המפורש בהן במזיד, אבל בשוגג אין עליהם שום נשיאות חטא, ואין צריכין רצוי כלל. וזהו שאמרו "כבר ענשן אמור", שכל העונש שרצה להטיל עליהם כבר אמרו הכתוב, אבל על עשה ועל לא תעשה הניתק לעשה המזידין שלא הזכיר בהם שום עונש ואי אפשר שלא יענש בהם, בזה ירצה בעולה הזו אם יביאנה בנדבת נפשו: ויתכן לומר, כי בעבור שלא הזכיר בקרבנות הנדבה "לכפר עליו על שגגתו אשר שגג" כאשר בקרבנות החטא, ואמר "ונרצה", היה לרבותינו במשמעות הזה שיכפר על המזידים שאינם רצויים לפניו, כי השוגג אף על פי שחטא רצוי השם הוא. אם כן אי אפשר לו לכפר על המזידים זולתי על עשה ועל לא תעשה שניתק לעשה שלא נזכר בהם עונש, אלא שאינם רצויים למלך בעבור שעברו על מצותו, ובמה יתרצו אל אדוניהם, בדורון הזה:

וראיתי באגדה בויקרא רבא (ז ג) תני רבי שמעון בן יוחאי, אין העולה באה אלא על הרהורי עבירת הלב. אמר רבי לוי מקרא מלא הוא וְהָֽעֹלָה֙ עַל־ר֣וּחֲכֶ֔ם הָי֖וֹ לֹ֣א תִֽהְיֶ֑ה (יחזקאל כ לב), העולה מכפרת על העולה על רוחכם. וכן באיוב הוא אומר והעלה עולות מספר כולם כי אמר איוב אולי חטאו בני וברכו אלהים **בלבבם** (איוב א ה), הדא אמרה אין העולה באה אלא על הרהורי הלב. והטעם, שלפי שהוא חטא שאין מכיר בו אלא ה', לפיכך כולה כליל לה': ולשון "ונרצה לו" יחזור אל השם הנכבד הנזכר, שיתרצה לו בקרבן הזה לכפר עליו, מלשון ובמה יתרצה זה אל אדניו (ש"א כט ד), ואור פניך כי רציתם (תהלים מד ד), וכן רבים. ויתכן כי ונרצה כנוי לחטא, שנרצה לו חטאו לכפר עליו, מלשון כי נרצה עונה (ישעיה מ ב), עד רצתה הארץ את שבתותיה (דהי"ב לו כא), והם ירצו את עונם (ויקרא כו מג), לשון השלמה. ויתכן שהוא כענין הראשון, כאלו העון רצוי לפני השם, לא יחר אפו בו עוד:

1. **ספרא ויקרא - דבורא דנדבה פרשה ג תחילת פרק ד**

(ח) ונרצה לו מלמד שהמקום רוצה לו ועל מה המקום רוצה לו אם תאמר דברים שחייבין עליהן מיתת ב"ד מיתה בידי שמים כרת בידי שמים מלקות ארבעים חטאות ואשמות הרי ענשן אמור, ועל מה המקום רוצה לו על מצות עשה ועל מצות לא תעשה שיש בה קום ועשה, רבי שמעון אומר ונרצה לו לו ולזבחו אף על פי שלא סמך הזבח מרצה.

(ט) ונרצה לו לכפר במכפר אי זהו המכפר זה הדם שנא' כי הדם הוא בנפש יכפר, אין לי אלא דם הטהור דם הטמא מנין וכשהוא אומר ונשא אהרן את עון הקדשים וגו', ואי זה עון נושא אם תאמר עון פגול כבר נאמ' פגול הוא לא יחשב אם עון נותר כבר נאמר לא ירצה ואיזה עון הוא נושא עון טומאה שהותר מכלל טומאה לצבור.

(י) אין לי אלא עונות דם, מנין הקומץ והלבונה והקטרת ומנחת כהנים ומנחת כהן משוח ומנחת נסכים, ת"ל לכל מתנות קדשיהם…

1. **יחזקאל פרק כ פסוק לב**

וְהָֽעֹלָה֙ עַל־ר֣וּחֲכֶ֔ם הָי֖וֹ לֹ֣א תִֽהְיֶ֑ה אֲשֶׁ֣ר׀ אַתֶּ֣ם אֹמְרִ֗ים נִֽהְיֶ֤ה כַגּוֹיִם֙ כְּמִשְׁפְּח֣וֹת הָאֲרָצ֔וֹת לְשָׁרֵ֖ת עֵ֥ץ וָאָֽבֶן:

1. **רש"י יחזקאל פרק כ פסוק לב**

(לב) והעולה על רוחכם - שעולה על דעתכם: **נהיה כגוים** - נפרוק עולו מעל צוארנו מאחר ששלח מעליו: **היו לא תהיה** - כי כבר קבלתם עליכם מדעתכ' בימי יהושע כמו שנאמר (יהושע כד) ויאסוף יהושע את כל שבטי ישראל וכל הענין:

1. **רד"ק יחזקאל פרק כ פסוק לב**

והעולה על רוחכם היו לא תהיה - המחשבה הרעה שעולה על רוחכם לא תהיה ולא תתקיים:

על רוחכם - כמו על לבבכם כמו שתרגם יונתן כי הרוח שוכנת בלב:

אשר אתם אומרים נהיה כגוים - אתם חושבים לצאת מרשותי ושלא תהיו לי לעם שאתם רואים העכו"ם מצליחים בעבודת כו"ם …אבל ישראל שלקחתים מבית עבדים להיות לי לעם סגולה וגו' וגו' ואני אהיה להם לאלהים עיני תמיד עליהם לטובה ולרע' כמו שאמר בנבואת עמוס רק אתכם ידעתי מכל משפחות האדמה על כן אפקוד עליכם את כל עונותיכם ואם תרצו לצאת מעבודתי לא אתן לכם רשות בזה כי אף על פי שתהיו ימים רבים בגלות בין העכו"ם לא תשבתו מהיות גוי כי אפילו יצאו מועטים מהם מן הכלל כללכם יהיה גוי לפני כל הימים ובחזקה אמלוך עליכם ואצרוף אתכם בהוציאי אתכם מן הגלות וברותי מכם המורדים והפושעים בי:

1. **ויקרא רבה (וילנא) פרשת צו פרשה ז סימן ג**

גופא אמר רשב"י לעולם אין העולה באה אלא על הרהור הלב, א"ר לוי מקרא מלא הוא (יחזקאל כ) וְהָֽעֹלָה֙ עַל־ר֣וּחֲכֶ֔ם הָי֖וֹ לֹ֣א תִֽהְיֶ֑ה אֲשֶׁ֣ר׀ אַתֶּ֣ם אֹמְרִ֗ים **וגו'** ממי אתה למד מבניו של איוב בתחלה (איוב א) והלכו בניו ועשו משתה …, והשכים בבקר והעלה א"ר יודן בר חלפיי בעי מספר ימים או מספר בניו ובנותיו או מספר כל קרבנות שבתורה כשהוא אומר כי אמר איוב (איוב א) אולי חטאו בני וברכו אלהים **בלבבם** הדא אמר אין העולה בא אלא על **הרהור הלב**, ר' אחא בשם ר' חנינא בר פפא שלא יהיו ישראל אומרים לשעבר היינו מקריבין קרבנות ומתעסקין בהן עכשיו שאין קרבנות מהו להתעסק בהם אמר הקדוש ברוך הוא הואיל ואתם מתעסקים בהם מעלה אני עליכם כאלו אתם מקריבין אותן ר' הונא אמר תרתי אין כל הגליות הללו מתכנסות אלא בזכות משניות מה טעמא (הושע ח) גם כי יתנו בגוים עתה אקבצם רב הונא אמר חורי (מלאכי א) כי ממזרח שמש עד מבואו גדול שמי בגוים ובכל מקום מוקטר מוגש, וכי יש מנחה טהורה וקמיצה והקטרה בבבל אלא איזו זו משנה אמר הקדוש ברוך הוא הואיל ואתם מתעסקים במשנה כאילו אתם מקריבין קרבן, שמואל אמר (יחזקאל מג) ואם נכלמו מכל אשר עשו וכי יש צורת הבית עד עכשיו אלא אמר הקדוש ברוך הוא הואיל ואתם מתעסקים בו כאלו אתם בונין אותו, אמר רבי אסי מפני מה מתחילין לתנוקות בת"כ =בתורת כהנים= ואין מתחילין בבראשית, אלא שהתנוקות טהורין והקרבנות טהורין יבואו טהורין ויתעסקו בטהורים.

1. **גור אריה ויקרא פרשת ויקרא פרק א פסוק ד**

ועוד נראה, שאם היה העולה באה על שוגג מלקות או מיתה בידי שמים, קשיא דהא עולה חמורה, שהיא כולה כליל, וכיון דלא חייבה התורה בשום מקום בשוגג שיהיה חייב קרבן זה, דאדרבה, קרא בנדבה איירי, דכתיב (פסוק ב) "כי יקריב" ולא כתיב שחייב להקריב (רש"י שם), ואם כן חטא זה יותר קל בשוגג, כיון שלא קבעה עליהם קרבן בשוגג בחיוב. [ו] בלאו הכי, בודאי שגגת מלקות או מיתה בידי שמים קל משגגת כרת (ומלקות) [ומיתה], ואם כן למה אמרה תורה עולה, שהיא יותר חמורה, שהיא כולה כליל, שיכפר על זה, והלא מסתבר על חטא שהוא יותר חמור יביא קרבן חמור, ולמה יביא קרבן שהוא כליל - על קל, **אלא בודאי מכפר על מזיד**, ולפיכך אמרה תורה להביא עולה מפני שמכפר על מזיד. וכאן אין להקשות, כיון דהתורה לא חייבה קרבן על עשה, אם כן החטא יותר קל, ולמה תכפר עולה, דודאי עשה במזיד קל מצד אחד וחמור מצד אחד; קל הוא, שאין כאן אלא עשה, וחומר, שהרי במזיד עשה. לכך קל, שלא חייבה התורה עליו קרבן, שהרי אין עבירה חמורה. אבל חמור הוא, שהוא במזיד, ואם ירצה כפרה - יביא עולה על המזיד. אבל אם היה מכפר על מיתה בידי שמים או מלקות בשוגג, כיון שהחטא הזה בשוגג - קל לגמרי, ואינו חמור בשום צד, למה אמרה תורה שעולה תכפר על זה. ועוד נראה, כי ברור לרז"ל (כאן בתו"כ) כי העולה תכפר דוקא על המזיד, כי אשר חטא במזיד הוא חוטא כשהוא בדעתו ושכלו, שהוא כולו קודש לה', לכך תהא העולה כליל לה'. וכך מוכח במדרש רז"ל (ויק"ר ז, ג), שאמרו כי העולה באה על המחשבה, והביאו ראיה מדכתיב (יחזקאל כ, לב) "והעולה על רוחכם וגומר", וכל זה מפני שהעולה כליל לה'. ומזה הטעם סבירו להו גם כן דהעולה באה על המזיד שהוא עושה בדעתו ובמחשבתו. וכל זה נכון וברור, ואין להאריך:

1. **הכתב והקבלה ויקרא פרשת ויקרא פרק א פסוק ד**

ונרצה לו. יסכים ברצונו לנקות עצמו מכתמי פשעיו וחטאיו מלת ונרצה על הרצון הפשוט העולה קרב לב איש לעשות דבר מה, כענין לעשות כרצון איש ואיש, והנפעל יורה על שיתפעל האדם בעצמו בשימת לב ונפש על חטאיו ורוע מעשיו וגדולת מי שחטא נגדו, עד שתטהר מחשבתו, ויעלה ברצון נפשו הטהורה ההסכמה להתחרט ולהתודות על מה שעשה נגד רצונו ית', ודומה מלת ונרצה, למלת ונמכר (כי ימוך אחיך ונמכר) ולמלת ונגאל (או השיגה ידו ונגאל) שהוא פועל בעצמו המכירה והגאולה, כן ונרצה שהוא פועל בעצמו את רצונו, ומלת לכפר פי' להתודות כמו וכפר בעדו ובעד ביתו (לקמן ט"ז ו') שפי' יתודה עונותיו ועונות אנשי ביתו כמש"ש רש"י, וכתיב"ע כפרה באשתעות מליא, והיינו וודוי דברים.

1. **העמק דבר ויקרא פרשת ויקרא פרק א פסוק ד**

לכפר עליו. בזריקת הדם שאחריו, זהו פשט המקרא. והכפרה בא על איזה עון שבין אדם לשמים, שזה גורם העדר כח להשיג דעת אלהים, וממילא אין התפלה מתקבלת ג"כ, ובא העולה לרצותו לפני ה'. וזהו דבר הושע הנביא ו' כי חסד חפצתי ולא זבח ודעת אלהים מעולות, דעיקר חפץ הקדוש ברוך הוא בקרבן עולה הוא שישיג דעת אלהים ולא גוף העולה, ועי' מש"כ בס' שמות י"ח י"ב:

1. **משנה מסכת אבות פרק א**

(ב) שִׁמְעוֹן הַצַּדִּיק הָיָה מִשְּׁיָרֵי כְנֶסֶת הַגְּדוֹלָה. הוּא הָיָה אוֹמֵר, עַל שְׁלשָׁה דְבָרִים הָעוֹלָם עוֹמֵד, עַל **הַתּוֹרָה** וְעַל **הָעֲבוֹדָה** וְעַל **גְּמִילוּת חֲסָדִים**:

**הושע פרק ו, ד-ז**

(ד) מָ֤ה אֶֽעֱשֶׂה־לְּךָ֙ אֶפְרַ֔יִם מָ֥ה אֶעֱשֶׂה־לְּךָ֖ יְהוּדָ֑ה וְחַסְדְּכֶם֙ כַּֽעֲנַן־בֹּ֔קֶר וְכַטַּ֖ל מַשְׁכִּ֥ים הֹלֵֽךְ: (ה) עַל־כֵּ֗ן חָצַ֙בְתִּי֙ בַּנְּבִיאִ֔ים הֲרַגְתִּ֖ים בְּאִמְרֵי־פִ֑י וּמִשְׁפָּטֶ֖יךָ א֥וֹר יֵצֵֽא: (ו) **כִּ֛י חֶ֥סֶד חָפַ֖צְתִּי וְלֹא־זָ֑בַח וְדַ֥עַת אֱלֹהִ֖ים מֵעֹלֽוֹת**: (ז) וְהֵ֕מָּה כְּאָדָ֖ם עָבְר֣וּ בְרִ֑ית שָׁ֖ם בָּ֥גְדוּ בִֽי:

1. **מסכתות קטנות מסכת אבות דרבי נתן נוסחא א פרק ד**

על התורה כיצד הרי הוא אומר כי חסד חפצתי ולא זבח ודעת אלהים מעולות (הושע ו' ו') מכאן לעולה שהיא חביבה מזבחים מפני שהעולה כולה כליל לאישים שנאמר והקטיר הכהן את הכל המזבחה (ויקרא א' ט') ובמקום אחר הוא אומר ויקח שמואל טלה חלב אחד ויעלה עולה כליל לה' (שמואל א' ז' ט'). ותלמוד תורה חביבה לפני המקום מעולות לפי שאם אדם למד תורה יודע דעתו של מקום שנאמר אז תבין יראת ה' ודעת אלקים תמצא (משלי ב' ה'). מכאן לחכם שיושב ודורש בקהל שמעלה עליו הכתוב כאלו הקריב חלב ודם לגבי מזבח:

1. **מסכתות קטנות מסכת אבות דרבי נתן נוסחא א פרק ד**

על גמילות חסדים כיצד הרי הוא אומר כי חסד חפצתי ולא זבח (הושע ו' ו') העולם מתחלה לא נברא אלא בחסד שנאמר כי אמרתי עולם חסד יבנה שמים תכין אמונתך בהם (תהלים פ"ט ג'). פעם אחת היה רבן יוחנן בן זכאי יוצא מירושלים והיה ר' יהושע הולך אחריו וראה בית המקדש חרב אמר ר' יהושע אוי לנו על זה שהוא חרב מקום שמכפרים בו עונותיהם של ישראל. א"ל בני אל ירע לך יש לנו כפרה אחת שהיא כמותה ואיזה זה גמילות חסדים שנאמר כי חסד חפצתי ולא זבח (הושע ו' ו').

1. **בראשית פרק כב, ב-יט**

(ב) וַיֹּ֡אמֶר קַח־נָ֠א אֶת־בִּנְךָ֙ אֶת־יְחִֽידְךָ֤ אֲשֶׁר־אָהַ֙בְתָּ֙ אֶת־יִצְחָ֔ק וְלֶךְ־לְךָ֔ אֶל־אֶ֖רֶץ הַמֹּרִיָּ֑ה **וְהַעֲלֵ֤הוּ** שָׁם֙ **לְעֹלָ֔ה** עַ֚ל אַחַ֣ד הֶֽהָרִ֔ים אֲשֶׁ֖ר אֹמַ֥ר אֵלֶֽיךָ: (ג) וַיַּשְׁכֵּ֨ם אַבְרָהָ֜ם בַּבֹּ֗קֶר וַֽיַּחֲבֹשׁ֙ אֶת־חֲמֹר֔וֹ וַיִּקַּ֞ח אֶת־שְׁנֵ֤י נְעָרָיו֙ אִתּ֔וֹ וְאֵ֖ת יִצְחָ֣ק בְּנ֑וֹ וַיְבַקַּע֙ עֲצֵ֣י **עֹלָ֔ה** וַיָּ֣קָם וַיֵּ֔לֶךְ אֶל־הַמָּק֖וֹם אֲשֶׁר־ אָֽמַר־ל֥וֹ הָאֱלֹהִֽים: … (ו) וַיִּקַּ֨ח אַבְרָהָ֜ם אֶת־עֲצֵ֣י **הָעֹלָ֗ה** וַיָּ֙שֶׂם֙ עַל־יִצְחָ֣ק בְּנ֔וֹ וַיִּקַּ֣ח בְּיָד֔וֹ אֶת־הָאֵ֖שׁ וְאֶת־הַֽמַּאֲכֶ֑לֶת וַיֵּלְכ֥וּ שְׁנֵיהֶ֖ם יַחְדָּֽו: (ז) וַיֹּ֨אמֶר יִצְחָ֜ק אֶל־אַבְרָהָ֤ם אָבִיו֙ וַיֹּ֣אמֶר אָבִ֔י וַיֹּ֖אמֶר הִנֶּ֣נִּֽי בְנִ֑י וַיֹּ֗אמֶר הִנֵּ֤ה הָאֵשׁ֙ וְהָ֣עֵצִ֔ים וְאַיֵּ֥ה **הַשֶּׂ֖ה** **לְעֹלָֽה**: (ח) וַיֹּ֙אמֶר֙ אַבְרָהָ֔ם אֱלֹהִ֞ים יִרְאֶה־לּ֥וֹ **הַשֶּׂ֛ה** **לְעֹלָ֖ה** בְּנִ֑י וַיֵּלְכ֥וּ שְׁנֵיהֶ֖ם יַחְדָּֽו: (ט) וַיָּבֹ֗אוּ אֶֽל־הַמָּקוֹם֘ אֲשֶׁ֣ר אָֽמַר־ל֣וֹ הָאֱלֹהִים֒ וַיִּ֨בֶן שָׁ֤ם אַבְרָהָם֙ אֶת־הַמִּזְבֵּ֔חַ וַֽיַּעֲרֹ֖ךְ אֶת־הָעֵצִ֑ים וַֽיַּעֲקֹד֙ אֶת־יִצְחָ֣ק בְּנ֔וֹ וַיָּ֤שֶׂם אֹתוֹ֙ **עַל־** הַמִּזְבֵּ֔חַ **מִמַּ֖עַל** לָעֵצִֽים: (י) וַיִּשְׁלַ֤ח אַבְרָהָם֙ אֶת־יָד֔וֹ וַיִּקַּ֖ח אֶת־הַֽמַּאֲכֶ֑לֶת לִשְׁחֹ֖ט אֶת־בְּנֽוֹ: (יא) וַיִּקְרָ֨א אֵלָ֜יו מַלְאַ֤ךְ ה֙' מִן־הַשָּׁמַ֔יִם וַיֹּ֖אמֶר אַבְרָהָ֣ם׀ אַבְרָהָ֑ם וַיֹּ֖אמֶר הִנֵּֽנִי: (יב) וַיֹּ֗אמֶר אַל־תִּשְׁלַ֤ח יָֽדְךָ֙ אֶל־הַנַּ֔עַר וְאַל־תַּ֥עַשׂ ל֖וֹ מְא֑וּמָה כִּ֣י׀ עַתָּ֣ה יָדַ֗עְתִּי כִּֽי־יְרֵ֤א אֱלֹהִים֙ אַ֔תָּה וְלֹ֥א חָשַׂ֛כְתָּ אֶת־בִּנְךָ֥ אֶת־יְחִידְךָ֖ מִמֶּֽנִּי: (יג) וַיִּשָּׂ֨א אַבְרָהָ֜ם אֶת־עֵינָ֗יו וַיַּרְא֙ **וְהִנֵּה־אַ֔יִל** אַחַ֕ר נֶאֱחַ֥ז בַּסְּבַ֖ךְ בְּקַרְנָ֑יו וַיֵּ֤לֶךְ אַבְרָהָם֙ וַיִּקַּ֣ח אֶת־הָאַ֔יִל **וַיַּעֲלֵ֥הוּ לְעֹלָ֖ה תַּ֥חַת בְּנֽוֹ**: (יד) וַיִּקְרָ֧א אַבְרָהָ֛ם שֵֽׁם־הַמָּק֥וֹם הַה֖וּא ה֣'׀ יִרְאֶ֑ה אֲשֶׁר֙ יֵאָמֵ֣ר הַיּ֔וֹם בְּהַ֥ר ה֖' יֵרָאֶֽה: (טו) וַיִּקְרָ֛א מַלְאַ֥ךְ ה֖' אֶל־אַבְרָהָ֑ם שֵׁנִ֖ית מִן־הַשָּׁמָֽיִם: (טז) וַיֹּ֕אמֶר בִּ֥י נִשְׁבַּ֖עְתִּי נְאֻם־ה֑' **כִּ֗י יַ֚עַן אֲשֶׁ֤ר** **עָשִׂ֙יתָ֙ אֶת־הַדָּבָ֣ר הַזֶּ֔ה וְלֹ֥א חָשַׂ֖כְתָּ אֶת־בִּנְךָ֥ אֶת־יְחִידֶֽךָ**: (יז) כִּֽי־בָרֵ֣ךְ אֲבָרֶכְךָ֗ וְהַרְבָּ֨ה אַרְבֶּ֤ה אֶֽת־זַרְעֲךָ֙ כְּכוֹכְבֵ֣י הַשָּׁמַ֔יִם וְכַח֕וֹל אֲשֶׁ֖ר עַל־שְׂפַ֣ת הַיָּ֑ם וְיִרַ֣שׁ זַרְעֲךָ֔ אֵ֖ת שַׁ֥עַר אֹיְבָֽיו: (יח) וְהִתְבָּרֲכ֣וּ בְזַרְעֲךָ֔ כֹּ֖ל גּוֹיֵ֣י הָאָ֑רֶץ עֵ֕קֶב אֲשֶׁ֥ר שָׁמַ֖עְתָּ בְּקֹלִֽי:

1. **ספר חרדים - פרק לד** ספר חרדים מצוות לא תעשה פרק ז

Rabbi Elazar son of Moshe Azkari was born in 5293 (1533-1600) in Tzefat, into a family of exiles from the Spanish Expulsion. He received rabbinic ordination from Rabbi Yaakov Beirav, and studied halachah and kabbalah together with the most prominent scholars of his times including the Radvaz, Rabbi Yosef Karo, the Arizal, his student Rabbi Chaim Vital, and others.

ולפי שכתבנו למעלה מצות ואהבת את ה' אלהיך שרשה ועיקרה וענפיה ומצאתי לרב בעל חובת הלבבות שזו המעלה היא תכלית כל מדות הטובות מאנשי החסד הנביאים והפרושים וסופה ואין מדרגה למעלה ממנו ולא אחריו ומפני זה סמכו ביחוד שמע ישראל ה' אלהינו ה' אחד ואהבת את ה' אלהיך וזרז עליו וחשיב אותו במשנה תורה פעמים רבות כמו שאמר לאהבה את ה' אלהיך וכן כתב רשב"י ואהבת דבעי בר נש לאתקשרא ביה ברחימותא דכל פולחנא עילאה דבעי בר נש למפלח לקב"ה דיפלח ברחימו דלית לך פולחנא כמו רחימותא דקב"ה, וכתבנו שאחד מן הענפים היקרים שבהתלהבות החשק ישיר האוהב שיר ידידות לפניו לכן אשים לפניך קצת שירי אהבה אשר שרנו בשמחה בחברת חברים מקשיבים, בקשה לחן אגדל אלהי כל נשמה או לחן שעריך בדפקי יה והוא על סדר אלפנא ביתא:

אוֹמֶר שִׁירָה לִפְנֵי יוֹצְרִי בְּאֵימָה. בְּכוֹבֶד רֹאשׁ וְאַלְבִּישׁ סוּת חֲרָדָּה,

**בְּתוֹךְ לִבִּי מִשְׁכַּן אֶבְנֶה לְזִיווֹ, קָרְבַּן אַקְרִיב לוֹ נַפְשִׁי הַיְחִידָה**,

גְאוֹן נַפְשִׁי לִפְנֵי הוֹד אוֹרוֹ אַשְׁפִּילָה. אֶרְאֶה שְׁמוֹ בְּחִילָה אַסַלְדָה.

דַכָּא וּשְׁפַל רוּחַ אֲנִי לְפָנָּיו. מְחֲטוֹא לוֹ יֹאחֲזֵנִי רְעָדָה.

הַחֵלֶב וְהַדַם שֶׁלִי אַקְרִיַבה. עַל מִזְבְּחוֹ וַעֲבוֹד עֲבוֹדָה.

וַאֲזַמֵר לוֹ כְּלֵוִי עַל דוּכָנוֹ. אוֹדֶה לִשְׁמוֹ בְּסוֹד יְשָׁרִים וְעֵדָה.

זוֹחֵל אֵשֵׁב שׁוֹאֵל מִמֶנוֹ עֶזְרָה. גַנוֹ אֶשְׁמוֹר וְאֶשְׁתַּדֵל לַעֲבוֹדָה.

חוֹחִים אַשְׁלִיךְ וְאֶלְקוֹט לִי שׁוֹשַׁנִים. בְּשָׂמִים רֹאשׁ וְקִנָמוֹן וְקִדָה.

טֶנֶא אֲמַלֵּא מִכָּל מִינֵי מְגָדִים. אוֹמְרָה יָרָח מִנְחַת יְהוּדָה.

יָאִיר עָלַי נוֹרָא אוֹר שְׁכִינָתוֹ. וְדָבְקָה בוֹ תָמִיד נַפְשִׁי בְעוֹדָה.

כָּל עַצְמוֹתַי יִתְרַעֲשׁוּ בְּפַחַד. לִקְרוֹא בִּשְׁמוֹ וּלְעָבְדוֹ שְׁכֶם אֶחָד. יִתְקַדְשׁוּ וְיַעֲשׂוּ אֲגוּדָה.

לְךָ אַרְצָה יִשְׁתַּחֲווּ אַפַּיִם. וְיִשְׂאוּ לְךָ אָדוֹן לֵב אֵל כַּפַּיִם. הַעֲבֵר מֵהֶם כָּל עֲוֹן וַחֲלוּדָה.

מִי יִתֵּן לִי לָעוֹף אֵבֶר כְּיוֹנָה. אֶל הַר קָדְשְׁךָ אָעוּפָה וְאֶשְׁכּוֹנָה. אֶשַּׁק עָפָר מְקוֹם שְׁכִינָה יָרְדָה.

נִכְסְפָה נַפְשִׁי וְגַם כָּלְתָה. לְשָׁרְתֶךָ, חָבִיב בְכָל יְכוֹלָתָהּ. אַתָּה אוֹרָה וְנוֹעַם זִיו כְּבוֹדָהּ.

סִתְרִי אַתְּ אֶתְבּוֹדָד בָּךְ בְּרִנָה. וְאֶתְעַדֵן בְּנוֹעַם אוֹר שְׁכִינָה. תָּגֵל נַפְשִׁי תָּשִׁיר מִזְמוֹר לְתוֹדָה.

עוֹטֶה אוֹרָה וְהוּא נִשְׁגָּב לְבַדּוֹ. וְהָאָרֶץ הֵאִירָה מִכְבוֹדוֹ. זִיו שְׁכִינָה אַשְׁרֵי הַבָּא לְסוֹדָה.

פְּאֵר אַתָּה נוֹרָא עַל רֹאשׁ עַמֶךָ. זֶרַע קוֹדֶשׁ יִשְׂרָאֵל עֲבָדֶיךָ. נֶחְמָד אַתָּה מֵאֹדֶם וּפִּטְדָה.

צְנִיף טָהוֹר עַל רֹאשֵׁנוּ. אַהֲבָתְךָ חֲקוּקָה עַל לִבֵּנוּ. שַׁלְהֶבֶת יָהּ הִיא הָעוֹלָה עַל מוֹקְדָה.

קְדוֹשֶׁיךָ בָּנֶיךָ בֵּין הָעַמִּים. מָסְרוּ נַפְשָׁם כְּמוֹ עוֹלוֹת וּשְׁלָמִים. לְרָצוֹן שֵׁינַת עֵינָם נְדָדָה.

רְצֵה אוֹתָם וְהָשֵׁב אֶת שְׁבוּתָם, בְּנֵה דְּבִיר מִקְדָּשֶׁךָ בֵּית תִּפְאַרְתָּם. גּוֹאֵל אָדוֹן שְׁכִינָה הַנוֹדְדָה.

שְׁמְךָ קַדֵּשׁ בְּעוֹלָמֶךָ מַלְכֵּנוּ. שׁוֹרֶשׁ יִשַׁי תַצְמִיחַ בְּיָמֵינוּ הַצוֹלֵעָה. קוּם הַחֲזִיק נִידָה.

תְגַלֶה אוֹר מַלְכוּתְךָ עָלֵינוּ. בָּךָ נִדְבַּק וְיַעֲלוֹז לִבֵּנוּ. עוֹלָם וָעֶד לֹא תִהְיֶה בֵּינֵינוּ פְּרִידָה.

בקשה אחרת על היחוד וחשק האהבה מיוסדת על ארבע אותיות שבשם:

ידיד נפש אב הרחמן משוך עבדך אל רצונך. ירוץ עבדך כמו איל ישתחוה מול הדרך. כי יערב לו ידידותך מנופת צוף וכל טעם - כי יערב:

הדור נאה זיו העולם נפשי חולת אהבתך. אנא אל נא רפא נא לה בהראות לך נועם זיוך. אז תתחזק ותתרפא והיתה לך (נ"א והיתה לה) שפחת עולם - אז:

ותיק יהמו רחמיך וחוס נא על בן אהובך. כי זה כמה נכסוף נכסף לראות בתפארת עוזך. אנא אלי מחמד לבי חושה נא ואל תתעלם - אנא:

הגלה נא ופרוש חביב עלי את סוכת שלומך. תאיר ארץ מכבודך נגילה ונשמחה בך. מהר אהוב כי בא מועד וחונני כימי עולם - מהר:

באחד משיריו של רבי אלעזר אזכרי מופיע הפסוק הבא: "בתוך לבי משכן אבנה לזיוו, קרבן תקריב לו נפשי היחידה".

בעקבות פסוק זה כתב הרב יצחק הוטנר את השיר "בלבבי משכן אבנה", וחיבר לו את המנגינה הידועה.

1. **בלבבי**

בלבבי משכן אבנה להדר כבודו, ובמשכן מזבח אקים לקרני הודו, ולנר תמיד אקח לי את אש העקידה, ולקרבן אקריב לו את נפשי היחידה.

**שולחן ערוך אורח חיים הלכות תפלה סימן קכה**

סעיף א -אין הצבור אומרים עם ש"ץ נקדישך, אלא שותקין ומכוונין למה שש"צ אומר עד שמגיע לקדושה, ואז עונים הציבור קדוש.

סעיף ב - טוב (ד) לכוין רגליו בשעה שאומר קדושה עם שליח ציבור. הגה: ויש לישא העינים למרום בשעה שאומרים קדושה, וכן מנענעים גופן ונושאין אותו מן הארץ (טור ושבולי לקט); ד'] ואין לדבר (ט) באמצע הקדושה (מהרי"ל וב"י בשם מהרי"א ודרך ארץ זוטא). ומי שאמר סדר קדושה, ובא לבהכ"נ ומצא צבור עונין קדושה, ה'] חוזר ועונה עמהם (תשובת הרשב"א סי' רמ"ט).

**משנה ברורה סימן קכה ס"ק ד**

(ד) לכוין רגליו - כמ"ש בסימן צ"ה. וצריך לכוין ביותר בקדושה לקדש את השם ית' ובזכות זה ישרה עליו הש"י קדושה מלמעלה ויכוין לקיים הפסוק ונקדשתי בתוך בני ישראל והאר"י ז"ל היה מזהיר מאוד ע"ז. הנוסח שמקדישים ולא שמקדישין. גם יפריש קצת בין תיבת שמקדישים לתיבת אותו שכתוב אח"כ וכדלעיל בסימן ס"א לגבי ק"ש. [אחרונים]:

**ערוך השולחן אורח חיים סימן א סעיף ז**

ובספרי דרשו רבי מאיר אומר הרי הוא אומר ואהבת את ה' אלהיך בכל לבבך אהבהו בכל לבבך כאברהם אבינו שנאמר [ישעיהו מא, ח] אברהם אוהבי ואומר [נחמיה ט, ח] ומצאת את לבבו נאמן לפניך ובכל נפשך כיצחק שעקד עצמו על גבי המזבח ובכל מאדך הוי מודה לו כיעקב כענין שנאמר [בראשית לב, יא] קטנתי מכל החסדים וגו'

שמות פרק יח, יב-יג

(יב) וַיִּקַּ֞ח יִתְר֨וֹ חֹתֵ֥ן מֹשֶׁ֛ה עֹלָ֥ה וּזְבָחִ֖ים לֵֽאלֹהִ֑ים וַיָּבֹ֨א אַהֲרֹ֜ן וְכֹ֣ל׀ זִקְנֵ֣י יִשְׂרָאֵ֗ל לֶאֱכָל־לֶ֛חֶם עִם־חֹתֵ֥ן מֹשֶׁ֖ה לִפְנֵ֥י הָאֱלֹהִֽים:

 שמות פרק כט, א-יח

(א) וְזֶ֨ה הַדָּבָ֜ר אֲשֶֽׁר־תַּעֲשֶׂ֥ה לָהֶ֛ם לְקַדֵּ֥שׁ אֹתָ֖ם לְכַהֵ֣ן לִ֑י לְ֠קַח פַּ֣ר אֶחָ֧ד בֶּן־בָּקָ֛ר **וְאֵילִ֥ם שְׁנַ֖יִם תְּמִימִֽם**: … (טו) **וְאֶת־הָאַ֥יִל** הָאֶחָ֖ד תִּקָּ֑ח **וְסָ֨מְכ֜וּ** אַהֲרֹ֧ן וּבָנָ֛יו אֶת־יְדֵיהֶ֖ם עַל־רֹ֥אשׁ הָאָֽיִל: (טז) וְשָׁחַטְתָּ֖ אֶת־הָאָ֑יִל וְלָֽקַחְתָּ֙ אֶת־דָּמ֔וֹ וְזָרַקְתָּ֥ עַל־הַמִּזְבֵּ֖חַ סָבִֽיב: (יז) וְאֶ֨ת־הָאַ֔יִל תְּנַתֵּ֖חַ לִנְתָחָ֑יו וְרָחַצְתָּ֤ קִרְבּוֹ֙ וּכְרָעָ֔יו וְנָתַתָּ֥ עַל־נְתָחָ֖יו וְעַל־רֹאשֽׁוֹ: (יח) וְהִקְטַרְתָּ֤ אֶת־כָּל־הָאַ֙יִל֙ הַמִּזְבֵּ֔חָה **עֹלָ֥ה** ה֖וּא לַֽה֑' רֵ֣יחַ נִיח֔וֹחַ אִשֶּׁ֥ה לַה֖' הֽוּא: